DROPPES: 16. juni i år ble det siste av Norges seks Orion-overvåkingsfly totalrenovert. 17. juni la regjeringen fram en plan for å erstatte de opp­graderte flyene.

16. juni i år ble det siste av totalt seks norske P-3 Orion overvåkingsfly rullet ut fra verkstedet til det canadiske selskapet IMP Aerospace.

Overvåkingsflyene har siden 2007 gjennomgått en totalrenovering for å forlenge sin levetid. For å få til dette har nesten hele flyet, inkludert vingene, blitt plukket fra hverandre og erstattet med nytt og moderne utstyr.

I en pressemelding 16. juni skryter IMP Aerospace av det norsk-kanadiske samarbeidet: «Leveransen av det siste P-3 Orion flyet til det norske luftforsvaret markerer slutten på dette suksessfulle programmet.»

Norske Orion-fly: • Norge har i dag seks overvåkingsfly av typen P-3 Orion. • I 2006 vedtok Stortinget at Orion-flyene skulle oppgraderes for å få en forlenget levetid fram mot 2030. • Oppgraderingene har kostet 1,3 milliarder kroner og har blitt gjennomført fra 2007 og fram til 16.juni i år. • 17. juni la regjeringen fram langtidsplanen for Forsvaret, der det varsles at Orion-flyene skal erstattes fra 2020.

Faser ut flyene

Dagen etter, 17. juni, presenterte forsvarsminister Ine Eriksen Søreide langtidsplanen for Forsvaret. I planen varsler regjeringen at de vil erstatte Orion-flyene fra 2020.

Dette skjer til tross for at Norge har brukt omtrent 1,3 milliarder kroner på å totalrenovere dagens overvåkingsfly.

«Dagens P-3 Orion-fly videreføres på Andøya fram til nye maritime overvåkingsfly innfases på Evenes i perioden 2020–2023», heter det i regjeringens forslag til langtidsplan.

Klassekampen skrev torsdag at regjeringen nå jobber for å erstatte Orion-flyene med det nye overvåkingsflyet P-8 Poseidon. Klassekampen får opplyst at Forsvarsdepartementet opererer med et anslag på elleve milliarder kroner for det nye flyet, men departementet ønsker verken å bekrefte eller avkrefte dette.

Skulle leve til 2030

I 2006 ga Stortinget tilslutning til å oppgradere Orion-flyene. I innstillingen fra Stortinget slås det fast at oppgraderingene vil gi Orion-flyene «en strukturell levetid fram mot omkring 2030».

På spørsmål fra Klassekampen vil imidlertid ikke Luftforsvaret gi et presist svar på hvilken levetid de nylig oppgraderte overvåkingsflyene har.

«Evne til å utføre pålagte oppdrag beror på relevante sensorer, og levetid på disse er anslått til 2020+, men med betydelig risiko da utstyret er gammelt», skriver Luftforsvarets kommunikasjonssjef Stian Roen i en e-post til Klassekampen.

Han skriver at ytterligere oppgraderinger av Orion-flyene nå er satt på vent.

«I påvente av en avgjørelse vedrørende P-3 Orions framtid, er nødvendige prosjekter for sensoroppgradering satt i bero.»

Roen viser også til utdanning av nye piloter som et framtidig problem for Orion-flyene: «I tillegg til levetid på struktur og sensorer, har tilgang på reservedeler og utdanning betydning for Forsvarets evne til drifte P-3 Orion. Tilgang på utdanning opphører i 2017–2019, og Forsvaret har ikke funnet alternative utdanningsløsninger som er vurdert som gode nok.»

siment@klassekampen.no

magnusl@klassekampen.no